Cesarhanmun/geonobi-data huggingface dataset:
地名: 淸道 (慶尚道, 郡)
年: 1461.0

○司憲府啓: "忠淸道
              牙山縣官奴禾萬狀告本府曰, ‘左贊成黃守身, 己卯年以賑恤使到本邑, 欲得官屯田及公衙菜田, 令新昌住族人別侍衛金克剛狀告折受後回京, 將已葬妻氏, 詐稱未葬, 卜地牙山, 朦朧啓達受賜, 令本縣不得復立。 其公衙菜田, 則乃奴父祖永業田也, 限年假納於官。 田籍猶在奴父之名, 自革本縣後, 卽還耕治。 守身令溫陽郡奪收庚辰年所出, 又於今年種麰。 若問守身 「令某相地, 卜某村某原」, 則可知誠僞。 且公衙瓦家四十八間, 稱草蓋二十二間, 聲言買得, 督令破取, 乞令勿毁。’ 臣等以爲守身若實如是, 當推覈抵罪, 否者禾萬坐誣陷功臣之罪。" 傳曰: "何可遽問守身? 囚鞫禾萬。"

○以曺孝門爲禮曹參判, 金淳同知中樞院事, 李皎然、李孝長、黃石生中樞院副使, 鄭軾司憲府大司憲, 咸禹治中樞院副使全羅道觀察使, 李孝誠中樞院副使慶尙右道處置使, 宋處寬行僉知中樞院事, 李施愛僉知中樞院事, 盧叔仝行僉知中樞院事慶尙道觀察使, 康孝文
              咸吉道觀察使, 李允孫
              平安道觀察使, 金繼孫
              平安道都節制使, 文汝良行司憲執義, 李永垠司憲掌令, 李尹仁守司憲掌令, 李克均、李永敷守司憲持平。 初行僉知中樞院事黃致身以咸吉道居婢容老所生納官, 換占忠淸道
              泰安郡居公賤奴乙忠, 受都官立案後, 欲幷役乙忠弟乙生, 立案內本書容老所生, 而於容老下改書及字, 又於乙忠下加書乙生之名, 旣役所換奴, 又歲收納官奴婢身貢, 其爲姦譎甚矣。 及乙忠弟吉生狀告事覺, 致身先到都官, 詐稱失其立案, 請改受之, 都官移送刑曹, 轉送司憲府。 憲府欲覈實移文咸吉道, 問奴婢仰役處, 回報曰, "仰役於本主致身家", 姦計畢露。 司憲府將請致身罪, 致身知之, 先詐飾上言。 上信之, 及掌令具達忠啓請, 上以 "司憲府不辨事情", 命皆左遷。

○壬戌/遣禮賓寺尹安訓于京畿, 判司贍寺事朴健順于忠淸道, 成均大司成崔漢卿于全羅左道, 判承文院事田秱生于右道, 弼善具達忠于慶尙左道, 前典農寺尹趙之夏于右道, 訓鍊副使李垤于江原道, 漢城判官鄭垠于黃海道, 判奉常寺事愼後甲于平安道, 改正戶籍、軍籍, 付以事目。 "一, 諸道戶籍用號牌案, 錄戶首率丁。 其廣作長籬, 就籬內別構家舍, 稱爲一家者, 刷出作戶。 一, 單寒人無所依托, 或爲人雇工, 或爲婢夫寄寓者, 拘於良人, 別立一戶, 則必至逃散, 依率丁例。 一, 戶籍成三件, 藏于本邑、監司營、戶曹。 一, 諸邑醫、律學無定額, 因此閑役者頗多。 留守府醫律學竝二十、大都護府ㆍ牧官ㆍ都護府十五、知官以下一十以此定額。 一, 推刷時該吏ㆍ勸農官ㆍ里正、統主等隱漏不告者及成籍時脫漏不錄者, 依欺隱田糧書員例, 全家屬江原道殘驛吏。 一, 諸邑、諸營鎭額外螺匠、日守、書員、醫律學諸色人等額外助丁及濫占人口竝錄戶籍。 一, 巨戶隱占丁口, 限十一月許戶首及當身自首, 其限內不自首者, 全家徙邊。 許人陳告, 壯丁十口以上陳告者, 元有職者超一資, 資窮者從自願子壻弟姪中賞職, 無職者亦依上項例, 賤人限三年除雜役。 一, 加現戶口多者, 敬差官則超資, 守令亦論賞。 一, 推刷時不用心守令, 推覈啓聞。 一, 守令隱漏丁口者, 雖會赦, 以違制書律論。
地名: 淸道 (慶尚道, 郡)
年: 1462.0

○兵曹啓: "在先諸道站驛或罷, 驛丞各以附近合爲一道置察訪, 然所管驛多道里遙隔, 察訪未易遍察, 驛路凋殘, 今更磨勘分大中小驛路及遠近, 已前驛丞差遣各路, 每一察訪加設驛丞一。 謹開具于後。 忠淸道
              連原驛、丹月驛、黃江驛、水山驛、安陰驛、安富驛、新豐驛、仁山驛、坎原驛、用安驛、長林驛、靈泉驛、吾賜乎驛、泉南驛已上十四驛, 稱連原道察訪, 栗峯驛、雙樹驛、猪山驛、長楊驛、台郞驛、時化驛、增若驛、嘉禾驛、土破驛、順陽驛、化仁驛、田民驛、德留驛、會洞驛、新興驛、舍林驛、原巖驛已上十七驛, 稱栗峯驛道察訪, 成歡驛、新恩驛、金蹄驛、長命驛、迎春驛、日新驛、廣程驛、敬天驛、平川驛、金沙驛、丹平驛、惟鳩驛已上十二驛, 稱成歡道察訪; 利仁驛、楡楊驛、龍田驛、銀山驛、靈楡驛、宿鴻驛、新谷驛、豆谷驛、菁化驛、藍田驛已上十驛, 稱利仁道丞, 時興驛、昌德驛、日興驛、花川驛、長時驛、順城驛、興世驛、汲泉驛已上八驛, 稱時興道丞, 金井驛、光時驛、龍谷驛、世川驛、夢熊驛、海門驛、靑淵驛、豐田驛、下川驛已上九驛, 稱金井道丞。 全羅道
              蔘禮驛、鶯谷驛、半石驛、烏原驛、葛蕈驛、蘇安驛、寸谷驛、良才驛、居山驛、川原驛、瀛原驛、扶興驛、內才驛已上十三驛, 稱蔘禮道察訪, 獒樹驛、昌活驛、東道驛、應嶺驛、引月驛、知申驛、潺水驛、良栗驛、洛水驛、德陽驛、益申驛、蟾居驛已上十二驛, 稱獒樹道察訪, 靑嚴驛、永申驛、仙嚴驛、新安驛、綠沙驛、加里驛、景申驛、廣利驛、烏林驛、永保驛、丹巖驛、靑松驛已上十二驛, 稱靑嚴道察訪, 濟原驛、達溪驛、所川驛、丹嶺驛、玉包驛已上五驛, 稱濟原道丞, 碧沙驛、鎭原驛、通路驛、別珍驛、南利驛、祿山驛、可申驛、波淸驛、陽江驛、樂昇驛已上十驛, 稱碧沙道丞; 景陽驛、德奇驛、加休驛、人物驛、黔富驛、昌新驛、大富驛已上七驛, 稱景陽道丞。 慶尙道
              長水驛、淸通驛、淸景驛、牛谷驛、華陽驛、押梁驛、毛良驛、阿火驛、義谷驛、鏡驛、仍甫驛、沙里驛、朝驛、仇於驛、奴谷驛、仁庇驛已上十六驛, 稱長水道察訪, 昌樂驛、竹洞驛、昌保驛、平恩驛、道深驛、宣安驛、安郊驛、幽洞驛、安奇驛、瓮泉驛、雲山驛、松蹄驛、琴召驛、通明驛、鐵破驛、靑路驛已上十六驛, 稱昌樂道察訪, 金泉驛、文山驛、秋豐驛、作乃驛、長谷驛、茂村驛、省草驛、星奇驛、踏溪驛、安彦驛、茂溪驛、舌化驛、高平驛、楊原驛、東安驛、楊川驛、扶雙驛、安林驛、八鎭驛、勸賓驛、金陽驛已上二十一驛, 稱金泉道察訪, 省峴驛、凡於驛、琴川驛、水安驛、金洞驛、良洞驛、龍駕驛、幽山驛、無訖驛、楡川驛、買田驛、西之驛、鰲西驛、溫井驛、一門驛、內也驛、雙山驛、昌仁驛、靈浦驛已上十九驛, 稱省峴道察訪, 幽谷驛、聊城驛、德通驛、知保驛、守山驛、雙溪驛、安溪驛、洛平驛、洛東驛、洛陽驛、洛西驛、長林驛、洛原驛、上林驛、迎香驛、仇彌驛、安谷驛、召溪驛已上十八驛, 稱幽谷道察訪, 沙斤驛、蹄閑驛、正谷驛、臨水驛、有隣驛、新興驛、小南驛、平沙驛、正守驛、安澗驛、新安驛、碧溪驛、栗院驛、馬田驛、橫甫驛已上十五驛, 稱沙斤道驛丞, 召村驛、富多驛、永昌驛、文利驛、平居驛、德新驛、完沙驛、良浦驛、官栗驛、東溪驛、松道驛、丘墟驛、背屯驛、烏壤驛、常令驛、知南驛已上十六驛, 稱召村道驛丞, 自如驛、近珠驛、良民驛、新豐驛、報平驛、春谷驛、巴水驛、赤項驛、省法驛、南驛、德山驛、金谷驛、大山驛已上十三驛, 稱自如道驛丞, 黃山驛、輪山驛、渭川驛、蘇山驛、休山驛、新明驛、阿月驛、肝谷驛、堀火驛、富平驛、德泉驛已上十一驛, 稱黃山道驛丞, 松羅驛、南驛、酒登驛、柄谷驛、寧陽驛、望昌驛、大松驛、和目驛、文居驛、靑雲驛、峯山驛、陸驛、角山驛已上十三驛, 稱松羅道驛丞。 江原道
              銀溪驛、新安驛、大昌驛、瑞雲驛、生昌驛、玉洞驛、乾川驛、龍津驛、山陽驛、原川驛、方川驛、含春驛、水仁驛、馬奴驛、富林驛、嵐校驛、林川驛已上十七驛, 稱銀溪道察訪, 保安驛、仁嵐驛、富昌驛、安保驛、原昌驛、連峯驛、泉甘驛、蒼峯驛、葛豐驛、烏原驛、安興驛、由原驛、丹丘驛、安昌驛、神林驛、新興驛、楊淵驛、延平驛、藥水驛、平安驛、碧呑驛、好善驛、餘糧驛、雲交驛、方林驛、大和驛、珍富驛、橫溪驛、高丹驛、臨溪驛已上三十驛, 稱保安道察訪, 平陵驛、達孝驛、德神驛、守山驛、興富驛、沃原驛、龍化驛、交可驛、史直驛、樂豐驛、安仁驛、大昌驛、丘山驛、水界驛、冬德驛已上十五驛, 稱平陵道驛丞, 祥雲驛、連蒼驛、五色驛、降仙驛、麟丘驛、淸澗驛、竹泡驛、雲根驛、明波驛、大江驛、高岑驛、養珍驛、朝珍驛、登路驛、巨豐驛、貞德驛已上十六驛, 稱祥雲道驛丞。 黃海道
              靑丹驛、南山驛、金谷驛、深洞驛、新行驛、望汀驛、金剛驛、文羅驛、維安驛已上九驛, 稱靑丹道察訪, 麒麟驛、安山驛、文羅驛、朴山驛、眞木驛、延陽驛、元山驛、茶滿驛、新興驛、位羅驛、所串驛已上十一, 稱麒麟道察訪。 七站察訪及咸吉道、平安道察訪竝仍舊。" 從之。

○辛巳/司憲府據黃海道觀察使關啓: "李愈昌爲兎山縣監, 置妾私婢元德於境內民家, 亟來往厚贈官物, 又爲助邑浦差使員監收稅糧, 通其浦住私婢芿叱德贈米五石、緜布二匹等物, 事覺自知罪大, 逃隱不現, 請令本鄕忠淸道
              藍浦、妻鄕黃海道
              遂安郡守令根尋掩捕, 幷移文他道搜捕。" 從之。

○御思政殿, 受常參、視事、設酌。 臨瀛大君
              璆、永膺大君
              琰、桂陽君
              璔、翼峴君
              璭、烏山君
              澍、德城君
              敏、銀山令
              徹、何城尉
              鄭顯祖、班城尉
              姜子順、右贊成具致寬、左參贊李承孫、行僉知中樞院事李邊、雞林君
              李興商、中樞院副使魚孝瞻、吏曹判書朴元亨、戶曹判書曹錫文、中樞院副使宋處寬、行僉知中樞院事梁誠之、大司憲咸禹治、承旨等入侍。 蓬原府院君
              鄭昌孫、江原道觀察使金禮蒙、忠淸道觀察使崔漢卿等來肅拜, 皆引見, 慰諭昌孫曰: "卿因予誇世子之言而失對, 本無情實, 卽欲召還, 慮有朝議, 故未敢耳。" 問禮蒙、漢卿等治民之略, 先是金澣以受根隨奴所贈, 司憲府劾之, 經赦猶不置。 禹治進酒, 上召澣, 傳曰: "大司憲欲黜卿, 予以赦前特勿論, 卿其知之。" 命昌孫進酒, 執昌孫袖起舞, 諸宗宰亦起舞。
地名: 淸道 (慶尚道, 郡)
年: 1464.0

○同知中樞院事金師禹卒。 師禹字勤父, 慶尙道
              尙州人, 武擧出身, 累官至僉知中樞院事, 出爲忠淸道水軍安撫處置使, 屬歲大歉, 師禹勤恤士卒, 煮海通利, 營有數年之儲, 後遞還。 又出判會寧府事, 時朝廷誅邊酋, 諸種兇怨, 聚數千人毁長城突入, 師禹挺身決鬪, 俘斬二十餘級。 命加階嘉靖, 特賜表裏, 以旌其功, 庚辰拜漢城府尹。 未還會野人犯邊, 上遣領議政申叔舟, 率諸將討之, 叔舟請留師禹與偕, 上許之。 諸軍深入, 賊乘夜犯營, 或設伏邀之, 師禹血戰殿後俘斬甚多。 以功進拜資憲知中樞院事, 賜奴婢, 轉兵曹判書, 拜平安道都節制使。 明年以疾召還, 命御醫治之, 恩顧甚厚, 遂以疾辭, 歸尙州卒, 年五十。 師禹膂力絶人, 善弓馬, 讀書通大義, 爲當時武臣最。 性淸直公正, 見人貪汚不善, 必面斥之, 人或規之不恤。 諡莊節, 勝敵志强 ‘莊’, 好廉自克 ‘節’。
地名: 淸道 (慶尚道, 郡)
年: 1465.0

○初, 忠淸道觀察使金震知啓: "道內成歡、平川等沿路七驛, 因近年荒歉, 人口流亡殆盡, 請諸驛日守及助役, 依黃海道七站例, 擇旁近富戶, 增定轉運奴婢, 令該司刷所在邑諸司奴婢, 量數增定, 幷限年復戶, 以供其役。" 時濟用監判事金達全, 以救荒敬差官在本道, 命下達全更審之, 達全啓: "成歡道諸驛內廣程驛尤爲凋弊, 人物盡逃, 馬匹俱斃, 其餘諸驛皆如震知所啓, 不可不急圖所以蘇復者。" 上以震知、達全所啓, 付兵曹議之。 至是兵曹作事目以啓; "一, 廣程驛, 令其道觀察使, 抄旁近平民, 勿論役有無, 定爲助役, 折給分田, 俾之置馬, 其自願置馬者, 聽竝給分田。 一, 流移驛吏去處, 問於族類及元居驛吏, 盡刷還, 如自首還本者, 限二年復戶安集, 違者幷切隣里正重論。 一, 流移驛吏, 雖至京畿者, 勒還本居, 其一應過驛人, 供頓米&#x25E34;, 限早穀成熟, 令所在邑, 隨宜支給。 一, 徒、流、付處及下三道元惡鄕吏, 姑先送廣程, 其不緊鋪馬, 令觀察使減省, 差使員又各以附近差定, 以休馬力。" 從之。

○戊辰/傳旨漢城府曰: "諸道號牌分臺, 京畿、忠淸道則七月, 全羅、慶尙道則軍籍使上來後, 竝下送, 外方號牌, 以丙戌十二月晦日爲限。" 又傳曰: "京外公私相訟奴婢號牌, 雖號牌定限已過, 待決成給, 聽訟官吏, 亦依《六典》, 定限決折。 然其中未決奴婢, 則京中漢城府, 外方各其都會所, 奴婢名字立訟年月元告被論姓名具錄移文。"
地名: 淸道 (慶尚道, 郡)
年: 1467.0

○丁卯/咸吉道觀察使吳凝馳啓曰: "吉州住內需司奴萬自, 執私奴古邑同付官云: ‘此人行止甚可疑。’ 牧使薛丁新、判官朴順達等, 鞫古邑同。 古邑同供稱: ‘我是前新寧縣監元孟孫家奴, 住忠淸道
              連山縣。 於去年十二月, 因買鹽, 到本道水軍節度使營, 忽被螺匠拘執, 逼令上船。 同舟人鎭撫河水長等四十人, 載米四百石、鞍子十面、小皷一面、中錚一事, 約與他船九艘, 夜半而發。 晝則行, 夜則下碇, 稱往咸吉道禦狄。 一日, 水長語舟中人曰: 「將請兵兀狄哈, 殺盡咸吉道人物。」 至今年三月, 泊于離邑城三日程不記里名地, 與同舟人百姓金哲、吉伊、龍哲、末生、末同等五人, 乘小舟下陸汲水, 金哲等四人忽亡去, 不知所向。 我因求糧, 到金生家, 寓居耕種間, 被萬自拘執告官。’ 臣竊料, 忠淸道與本道海路險遠, 船難回泊。 且南人連北狄構亂, 似爲誕妄。 卽囚古邑同, 仍移文忠淸道, 覈其眞僞。" 又節度使康孝文馳啓曰: "曩者吳凝所啓厚羅土島到泊船, 臣今詳問豆里山住骨看兀狄哈中樞李都弄吾等, 皆言: ‘曾於此島, 絶無船泊。’ 必是虛事也。" 又馳啓曰: "樂器匠朴訥金來告云: ‘掌隷院奴仲山與我言: 「因行貨, 寓鍾城陪牌高思敏家, 思敏言曰: 『慶興、慶源賊船多泊, 稍稍下陸, 焚蕩鍾城、慶源兩邑民家。 且今節度使營建狄館於諸鎭, 又訓(諫)
                〔鍊〕
              軍卒, 倍於平昔, 跡似李澄玉反狀軍卒, 欲共殺之。』」’ 遂致仲山問之, 則其辭與朴訥金所告同。 仲山又云: ‘鏡城軍士, 欲害節度使者, 以慶興、慶源到泊賊船, 具宰相儀物者頗多, 必是節度使與六鎭節制使通謀, 欲躪殺六鎭居民也。 擬於節度使, 越江往審賊路之時, 當其半涉, 前後夾擊, 可以得志。 思敏及鎭撫軍士等, 已密議, 晝夜裝束以待。 且城中男丁, 擧皆喧說, 故聞之驚惑出來。’ 臣以係干自己之事, 卽移文觀察使按覈。 然胥動浮言, 騷擾民心者, 理宜痛繩以法。" 上召高靈君
              申叔舟、上黨君
              韓明澮、綾城君
              具致寬等議之。

○庚辰/咸吉道
              吉州人, 前會寧節制使李施愛, 與其弟施合謀不軌, 欲先除節度使康孝文。 會, 孝文巡鎭至本州, 施愛聲言反賊, 夜半密令孝文所私妓山非內應, 伺孝文睡熟開戶, 使正兵崔自池, 突入刺之。 孝文脫身走出, 卽追撲殺之。 梟其首於庭樹, 未幾樹爲之枯。 賊幷殺評事權徵、牧使薛丁新、判官朴順達、富寧府使金益壽、軍官成以乾ㆍ康碩孝ㆍ李堤ㆍ崔湜ㆍ金壽同ㆍ韓熙ㆍ金繼南ㆍ康興孫等。 遣知印李克枝馳啓曰: "兀良哈等屢告賊船到泊厚羅土島, 而孝文不之問。 賊燒焚慶源、鍾城公私廬舍, 孝文以慶源節制使李宗顯家奴而不之啓。 忠淸道
              連山住前縣監元孟孫家奴古邑同, 與水營鎭撫河水長等四十人, 同舟多載米穀及馬鞍錚皷等物, 來泊吉州被執云: ‘欲請兵兀狄哈, 盡殺此道人物。’ 孝文與牧使判官, 取古邑同招, 或誘或脅, 似若由陸路來者。 又今方農月, 多率諸鎭精兵到吉州。 又抄精兵云: ‘汝輩當此時勠力, 則京中大臣內應, 可成大事。’ 使丁新、順達、益壽, 舍下北萬戶金正安等, 各率鎭兵向京。 又軍官玄得利供招云: ‘我曾三次上京者, 節度使康孝文欲率厚羅土島賊, 及道內軍士上京, 通書韓明澮、申叔舟、金國光、盧思愼、韓繼禧等, 以定約束。 我以書悉付之, 皆應諾, 乃還密報于孝文及虞候鄭六乙。’ 又供云: ‘孝文今月初七日, 送六乙于五鎭, 約諸將加抄軍士以來。 孝文則仍與副節度使黃起崐相應, 發鏡城府, 初十日到吉州, 故臣會議軍中, 已捕殺孝文等, 令司直李施合, 領吉州軍士二十人, 捕殺其黨六乙, 及鏡城以北諸鎭將, 囚得利、古邑同等, 以待親問。’" 上覽之, 卽召克枝, 問施愛反狀。 召綾城君
              具致寬、左贊成曺錫文、都承旨尹弼商, 更鞫之。 克枝陰右施愛, 不以實對, 囚義禁府獄。 開城君
              崔濡, 以施愛所寄書來啓, 其書曰: "今呈啓書草照知, 斯速上達。" 施愛, 濡之表弟, 故前後馳啓, 必通於濡以達。 上與致寬等, 密議征討之策, 夜分乃罷。

○先是, 崔閏孫齎諭書而去, 所至匿不開諭, 反右李施愛, 禁州郡調兵應官軍。 節度使許琮以報都摠使浚, 浚頗疑閏孫懷貳。 至是, 閏孫還到文川, 望見浚走匿林間, 蹤跡詭秘。 使人追捕, 問施愛情狀, 閏孫曰: "施愛略無反狀。" 浚令探之, 得施愛啓書于徐致明馬鞍裏, 致明卽閏孫所與俱來者也。 浚遣從事官李恕長, 押閏孫、致明以送。 上欲斬閏孫, 以徇北人, 問閏孫曰: "汝往咸吉道, 成何功乎?" 閏孫對曰: "臣到施愛陳, 語曰: ‘上旣囚申叔舟、韓明澮, 待汝欲質之, 汝當速上京面對。’ 施愛泣下曰: ‘吾方欲往, 但恐路間爲姦人所害, 故不得爾。’" 命囚義禁府獄。 恕長啓曰: "施愛、施合帥數百兵, 屯于利城。 車云革、鄭休明等, 帥鏡城、會寧之兵, 據磨雲嶺。 施愛軍中逃散者, 絡繹趨附於云革, 賊勢旣解矣。" 其施愛啓書曰: "賊臣康孝文廣植黨與, 回泊忠淸道兵船。 又聚平安、江原之軍, 多屯境上, 欲盡殺居民, 故軍民會議已討平之。 而臣在遐方, 恐不及捍衛, 出咸興待命。 今聞閏孫之言, 以臣爲謀逆, 沛鄕之民, 與國同休戚, 豈有一毫謀亂之心? 昔者, 李澄玉謀亂, 旋就誅滅, 皆沛鄕軍民之力也。 姦臣之言, 願勿聽信。 且本道守令, 皆孝文、申㴐之黨, 竝被誅死。 今若塡差他道之人, 則派連姦黨者, 恐亦遇害, 遽生嫌隙, 不體聖上字牧之意, 侵虐百端, 反逆之徒, 相繼而起, 兵連禍結, 民不休息。 願選本道子弟, 才堪守令者塡差, 則民生安業。 其才堪守令者, 咨問開城君
              崔濡施行。 仍作諸邑軍士告目以啓。 一, 慶源府使李宗顯家奴吾麿知等八人, 縱火焚鏡城官舍, 及民家二百餘戶。 府使柳從華預知其謀, 盡出衙中財物, 前此又官給吾麿知等糧物。 一, 有人縱火, 焚慶興民家三十餘戶, 卽搜捕付官。 府使以其家奴, 庇護不問。 一, 有人縱火焚慶源鄕校及民家一百九十三戶, 亦搜捕付官。 府使以其姊妹家奴, 置而不問。"
地名: 淸道 (慶尚道, 郡)
年: 1468.0

○召高靈君
              申叔舟等, 入內議獄事, 又召德寧, 更問金石乙山憑勢肆暴, 敺殺其夫事。 德寧進曰: "妾欲盡言洪政丞不法事, 皆所不當言, 然殺妾夫, 非一朝一夕之故。 去年秋, 允成初爲政丞, 縣人皆以爲一鄕希有之事, 贈官奴婢二口。 時妾夫爲留鄕所掌務, 允成以不贈壯實奴婢, 杖妾夫幾至死。 又去年, 允成丁父憂來鄕, 請軍人二百餘名, 伐妾家後山松木殆盡, 不數日, 又遣人妾家園內之木, 白而識之, 將欲盡伐。 時, 允成妾福只, 在允成廬次, 妾心以爲請於福只, 善辭允成, 則園內之木可全, 卽具酒饌, 往饋而請之。 福只應諾, 心自喜幸, 未幾遣軍人百餘名, 斫盡園中雜木。 妾夫弊廬數十年生長之木, 一朝爲權勢所奪, 窮荒遠地, 無所控告, 又亡丁匿卒, 皆在其家, 鴻山一縣, 太半附之, 其不附者, 特窮民而已。" 上問崔倫曰: "汝以官奴婢, 與人何也?" 倫對曰: "此鄕風也, 故臣不得已從之。" 上曰: "亡丁匿卒謂何?" 倫歷數之, 命書之。 初, 金之慶爲忠淸道觀察使, 允成往餞, 之慶適先考忌日, 且疾不得見, 允成銜之而還。 其夕, 河東君
              鄭麟趾、蓬原君
              鄭昌孫, 又往欲餞, 皆以疾不見。 至是, 德寧言于上曰: "觀察使耿介如此, 而但以尹同叱三等, 爲非故殺人而放之, 此其所失也。" 上謂之慶曰: "允成大臣也, 而汝不見何也?" 之慶對曰: "臣方病風, 以大臣故, 冒忍而起, 病或加發, 則恐終負殿下委任之意, 故臣不出見。" 上不復問。 又命拿致允成婢夫白奇、小南等于內庭, 拷訊(証)
                〔誣〕
              告尹耆等謀害大臣事, 卽放遣耆等。

○乙丑/高靈君
              申叔舟、綾城君
              具致寬、寧城君
              崔恒、仁山君
              洪允成、禮曹判書任元濬、戶曹判書盧思愼等來謝恩, 召入設酌。 又入慶尙道觀察使金謙光、忠淸道觀察使安哲孫饋酒, 謂曰: "汝等委任一方, 各謹乃事。 諺曰: ‘好事不如無。’ 卿等須勿令煩擾生事。 且美法如良藥, 察其病源以治之, 則病可愈矣。 藥雖美, 而過於用, 則疾反作矣。 卿等以美法治事, 勿煩民生事。" 又召鴻山戶長李孝生問曰: "誣告首謀者誰也?" 孝生對曰: "臣在鴻山, 洪允成使伴人尹生招之, 謂臣曰: ‘鴻山人陰嗾尹氏者誰也? 汝當列名而來。’ 臣不得已錄數人以示之, 允成以本人等, 謀害大臣起草, 令臣書之以告, 臣初不與謀。" 上謂允成曰: "卿宜自辨。" 允成曰: "臣常在京, 豈知鴻山有某某人耶? 且尹生者, 其時持鷹以逃, 臣實不知。" 孝生再言: "尹生其時不逃, 允成使此人招臣, 臣不得已從之。" 上命出外鞫之。 執義李克墩等, 又請罪允成, 傳曰: "誣告事, 皆其群下所爲, 非允成所知, 不可以此小節, 加罪功臣。 後勿復言。" 卽傳旨義禁府曰: "石乙山凌遲處死, 妻子徙江原道, 尹同叱三、貴賢、同叱三皆斬, 白奇、小南各杖一百, 李孝生杖一百流三千里, 全家徙江原道, 屬官奴。 金之慶收告身, 李卜進、崔仲山等追捕之, 崔倫囚京獄。" 又傳旨禮曹曰: "鴻山人羅季文妻尹氏, 不畏威勢, 能復夫讎, 節義可嘉。 官給米十石, 特復其家。 石乙山憑藉允成威勢, 武於鄕曲, 莫敢誰何。 打殺羅季文, 其妻尹氏訴於鴻山縣監崔倫, 倫於允成同里閈, 依允成得宰鴻山, 不肯聽理。 又訴於監司金之慶, 之慶初聞驚駭, 囚其事干人, 終亦依阿允成, 托以經赦放之, 至是皆服, 罪之有差。"
地名: 淸道 (慶尚道, 郡)
年: 1470.0

○忠淸道觀察使金良璥捕在逃私奴古邑同以啓, 命囚義禁府。 初有古邑同者, 逃入咸吉道, 妄動浮言, 以階施愛之亂。 睿宗命本道捕送, 古邑同在途逃竄, 至是見捕。

○先是, 忠淸道
              牙山居奴萬山得黃金豆仇里蓋兒一, 來進曰: "天安郡
              南面
              新里有二女賣此, 吾以鍮匙換之。" 其重二兩八錢, 乃世祖幸溫陽時所失物也。 時敬差柳輊, 因鞫囚, 往全羅道, 令輊經行, 推問所得之由, 至是輊鞫問, 又得金銑之豆臺具二、銀鐥一以進, 亦其時所失也。
地名: 淸道 (慶尚道, 郡)
年: 1472.0

○禮曹據忠淸道觀察使金永濡啓本啓: "洪州人前藝文館檢閱卜承貞, 自少有節行, 常以悅親爲務, 不違其志。 及登第筮仕, 辭歸侍養, 父責令仕宦, 遲留不忍去, 登途未嘗不流涕。 及父母歿, 哀毁逾禮, 凡喪葬悉遵《家禮》。 韓山郡人將仕郞朴地, 自少孝心純至, 不求名利, 常在親側, 甘旨之奉不絶。 母得疾, 祈禱不愈, 嘗糞味甛, 心極憂懼, 每夜拜星, 求代母病得愈。 及父母歿, 葬于家側, 至今十餘年, 朝昏必拜, 朔望必祭, 出入必告, 哀慕之心, 一如初喪。 泰安郡人學生金得中, 自弱齡, 孝養兩親, 凡親所欲爲、欲食者, 莫不如意。 父歿, 日夜泣血, 負土成墳, 啜粥面黑, 哀毁逾禮, 幾至滅性。 養母三十年, 未嘗少懈, 及母病, 焚香告天, 請以身代, 母病便愈。 後母死, 哀慼一如父喪。 又學生曺崇禮, 幼有志操, 事父母以孝, 晨昏不廢定省, 及父母歿, 廬于墓側, 哀毁逾禮, 一邑稱之。 淸州人從仕郞慶延, 稟性正直, 色養二親, 必具甘旨。 稍有疾病, 憂愁鬱悒, 親自湯藥, 暫不離側。 其父嘗遘疾不愈, 正月大雨, 川水漲溢, 父欲嘗鮮膾, 延卽往川邊, 解衣入水, 身自張網, 波流悍急, 延移網緩流, 終日徹夜待之, 有大魚數尾罹網, 持以獻之。 父喜曰: ‘吾不進食, 唯欲嘗魚, 今而得食, 甚適於口, 吾疾似差。’ 已而病果愈, 人莫不驚嘆。 後父歿, 延三日水漿不入口, 喪制一遵《家禮》, 不食鹽醬, 哀毁骨立, 廬墓三年, 未嘗至其家。 立家廟, 朔望必祭, 出入必告, 事之如生, 遇新物必薦, 不薦則不食。 事母益勤, 奉養必有酒、肉, 夜則母寢乃退。 年踰四十, 不事進取, 人或勸之仕, 曰: ‘窮達有命, 何以求爲?’ 父嘗與奴婢二口, 及父歿, 延分與弟、妹, 聞有諂神禮佛者, 必斥之, 鄕里化之。 沔川郡船軍朴文女芷芝, 早喪母, 長於姑家, 年十七, 同郡人安止義娶爲妾, 止義得癩疾, 數年兩目盲, 髮毛脫, 皮膚如剝, 支體血流, 有惡臭, 人不能近, 芷芝事之不憚。 止義眼有翳膜, 以舌舐之, 凡十九年未嘗少懈。 及止義歿, 殯于家園, 朝夕親奠, 哀悼三年。 喪畢, 邑人有欲娶之者, 姑亦欲奪其志, 芷芝曰: ‘姑若强我, 我必投水而死。’ 姑竦然而止。 守信十四年, 哀慕成疾而死。 臣等參詳《大典》奬勸條: ‘孝友、節義特異者, 賞 職、或賞物; 尤異者, 旌門、復戶。’ 今請卜承貞、朴地、金得中、曺崇禮、慶延, 令吏、兵曹, 隨才擢用; 安止義妾芷芝, 旌表門閭。" 從之。

○禮曹啓: "慶尙道觀察使吳伯昌啓本內: ‘晋州居良女得非, 百姓金戒南妻也。 夫得癩疾, 四年不愈, 得非聞人肉可療, 自斫左手第四指, 曝乾作末, 和飮食饋之, 其疾遂愈。 高靈人白孝元, 其父母俱老, 奉養極至, 父寢疾, 侍藥三年, 不離側。 及歿, 負土成墳, 不顧妻子, 廬於墓側, 躬自炊爨, 或乞貸, 以供朝夕之祭。 未幾母歿, 哀毁如一。 寧海居婢仇音方, 年十九, 嫁私奴眞言, 年三十五夫死, 其父哀其寡, 欲奪其志, 仇音方知之, 潛逃于野, 數日不出, 如是者屢, 父終不能奪, 守節不渝。 又不食肉、茹葷, 鄕黨稱服。 淸道人學生李官明, 母爲虎所搏, 官明右手執鐵把, 左手持炬, 登山尋虎, 行七八里, 奪母屍而來, 哀痛擗踊, 里人憐之, 共備棺槨以葬。 昌寧人朴云、朴云山, 船軍朴衆生之子也, 朴云年十四, 云山年八。 一日, 衆生率二兒, 往耕山谷, 至日暮, 衆生爲虎所搏, 朴云持小斧, 云山扶其父不捨, 追至三十步, 叱虎, 呼天大哭, 虎乃棄去。 朴云護其屍, 與虎相對; 云山奔告里人, 共擔其屍至家, 具棺榔以葬。 咸陽人金氏, 水軍金源之女也。 年十六, 適同郡李陽, 陽死, 喪畢, 其舅順義, 憐其年少, 諭以更醮, 金氏以死自誓, 獨與母居。 同邑呂自勤聞其美, 欲娶以爲妾, 盛僕從襲其家, 必欲得之。 金從北牖出, 至夫墳, 披草而宿, 號哭曰: ‘良人有知? 何不携我俱亡?’ 自勤知不可强, 遂還。 後有朴德龍者亦欲爲妻, 往求焉, 金奮罵毅然, 不可干。 金避德龍, 移居兄家, 德龍復往求焉, 其兄曰: ‘人多慕汝, 汝必不免。 與 其貧窶而孀居, 孰若從之爲愈?’ 金太息悲泣。 母懼其死, 常守之, 是夜, 母稍懈, 金已經於屋梁矣。 學生朴由孝家貧, 養親甘旨無缺。 父歿七日, 餰粥不入口, 廬于墓側, 躬自炊飪, 朝夕朔望之需, 不取辨於諸弟。 諸弟有欲助者, 輒却之曰: ‘幸忝長嗣, 敢煩弟、妹乎?’ 居二年, 其母疾篤, 迎置齋廬, 奉藥餌, 疾轉劇, 由孝取其糞嘗之, 味甛益, 憂懼不自勝。 母歿, 合窆父塋, 居廬五年。 生員表沿沫, 平生篤學力行, 丁母憂哀毁踰制, 小祥始蔬食, 居廬三年, 不飮酒、不見齒, 夜不解帶, 塋域之外, 足不一躡焉。 治喪事, 一依朱文公
              《家禮》, 鄕里化之, 有廢佛齋者。 服闋, 會兄弟, 分遺財, 臧獲之少壯者, 諸兄皆欲自占, 沿沫嗚咽流涕曰: ‘慈氏平時, 此奴婢俱屬意於少妹, 靈爽如在, 其忍背諸?’ 遂取其老弱者, 先隷於己, 諸兄慙赧, 莫敢駁焉。 鄕人有識者皆曰: ‘表子之行, 無愧薛包。’ 昌寧人鄭氏, 年二十, 嫁司醞直長郭崇儀居京。 崇儀死, 鄭氏輿柩還葬鄕里, 遂作室墓傍, 日夜哀慟, 朝夕親奠, 終始如一。 喪畢, 事舅姑, 未嘗或怠, 疾病、憂患, 暫不離側。 夫亡十年, 不食肉, 不輟 朔望之祭。 臣等參詳《大典》勸奬條云: ‘孝友、節義特異者, 賞職、或賞物; 尤異者旌門、復戶。’ 得非、仇音方、李官明、朴云、云山、郭崇儀妻鄭氏, 行義卓異, 請令所在官, 復戶、旌門; 李陽妻金氏, 貞烈特異, 請令所在官, 致奠、旌門; 白孝元、朴由孝、表沿沫, 孝行可嘉, 請令吏、兵曹, 隨才擢用, 以示勸奬。" 從之。 又特賜朴云、云山米、豆幷十碩。

○傳旨義禁府, 放忠淸道
              牙山官奴定屬李仁壽。

○傳旨義禁府曰: "金奉元爲忠淸道兵馬節度使, 聽吳子慶、孟碩欽之請, 放習陣軍士, 又營中雜物, 私自盡用, 當番軍士, 自家役使。 孟碩欽請放習陣軍士, 收斂米&#x25E34;; 吳子慶亦請放習陣軍士, 收斂米&#x25E34;及材木, 打殺木手魏士文, 已入棺藁葬, 而遣奴子, 發棺, 投屍水中, 使之檢驗無據, 其推鞫以啓。"
地名: 淸道 (慶尚道, 郡)
年: 1476.0

○捕盜將李陽生自忠州來復命曰: "忠州、陰竹、竹山之境愁里山、驪州
              剛金山等處, 賊徒屯聚甚衆, 臣等勢弱且無甲胄, 鋒不可當, 但捕十人, 分囚忠、驪二州。 臣等在彼聞賊火民家入, 射傷數人, 所過原州、砥平之間, 民不聊生。 臣亦庶幾爲賊所刺, 賴任得昌僅脫, 此賊率皆權聰奴也。" 命召權聰, 傳曰: "卿之奴奸(究)
                〔宄〕
              如此, 何以不禁?" 聰對曰: "固有之, 臣亦嚴禁, 然逃匿不見, 且非臣之奴者, 亦稱臣奴, 若盡捕以鞫, 可辨矣。" 傳曰: "豈不能制其奴? 須盡心密捕, 以除民害。" 尋御宣政殿, 引見李陽生, 敎曰: "年前野人寇理山, 不若此盜之攻殺也, 況以吾民害吾民, 尤可憎也。 搜捕之方, 何以則得宜?" 都承旨玄碩圭啓曰: "李陽生言: ‘忠淸道守令置警守於要路以備盜。 然賊計兇狡, 先自知之, 雖置警守, 何益? 且把守者廢農, 亦可慮也。’ 亟罷警守, 從便追捕, 何如?" 上曰: "卿言甚是。 其令罷去。" 陽生歷陳群盜橫熾之狀, 仍啓曰: "剛金山卽權聰親墓所在, 聰之奴居其側者, 無慮數百, 依山結幕, 不耕不織, 晝獵夜寇, 一聞搜捕, 輒匿山中。 今橫熾之賊, 皆此徒也。" 碩圭曰: "臣意聰亦不得辭其責。 聞聰常以脯與布貨酷徵於奴, 無以應之, 常刦掠以塞其求。 聰佯爲不知而受之, 其與世所謂窩主者, 何以異哉?" 上曰: "縱其奴使爲盜, 聰過矣。 但以戚里之人, 姑容之, 後若如是, 罪實難原。 其以是敎之。"

○司憲府據忠淸道觀察使啓本啓: "淸州敎授朴榮孫, 釋奠陳設白布三十尺、草茵十葉、草席八葉, 祭後自家輸送罪, 蒸米二十斗分與金興道、林衆何罪, 以奴子廩餘米, 辦酒食求索板子於民間罪, 徵丘史麻六束, 造魚網罪, 鄕校奴婢所納鹽三十斗, 自家收用罪, 律該從重杖七十、奪告身二等、錄案, 私用物色還官, 校生(高季興)
                  〔高繼興〕
                
              ㆍ吳順孫告訴師長罪, 順孫爲首, 決杖一百、徒三年, 繼興以隨從, 杖九十、徒二年半, 竝黜鄕。 事在赦前, 然各人所犯深重, 不可全釋。 請順孫ㆍ繼興永永停擧, 遠方付處, 榮孫收告身錄贓案、永不敍用。" 命榮孫罷職, 順孫、繼興永永停擧。

○禮曹啓: "京畿
              衿川居私奴卜萬妻良女春德、忠淸道
              韓山居船軍崔衆妻良女貴非等, 皆一産三子, 請依例各賜米豆幷十碩。" 從之。

○義禁府啓: "忠淸道節度使李從生、洪州牧使崔灝、判官李義碩, 因上黨府院君
              韓明澮戶奴都致狀告, 非公事, 而發官差六名, 率三十餘人, 拿致高克恭等, 各人累日囚禁, 又强奪金成所持雜物。 必有情由, 請幷事干人拿來推鞫。"從之。 命李從生除拿來罷黜, 待其來鞫之。

○御夕講。 講訖, 都承旨玄碩圭啓曰: "臣觀下三道今等褒貶, 多不從實。 臣前日聞守令恣行不法, 請遣御史于下三道, 多有被劾者, 適値慶事蒙赦。 然其所犯非輕, 故已令罷職, 而今褒貶居上考。 國家設殿最之法, 欲黜陟賢否也, 殿下不得親察, 委之監司, 而今乃如是, 是必因關節而然也。 請鞫監司。" 上曰: "守令犯法敗露者如是, 則其不敗露, 亦豈無之? 罷職守令居上考者, 誰耶?" 碩圭曰: "忠淸道
              德山, 全羅道
              樂安、綾城、高山是已。 又慶尙道有中無下, 此亦不可。" 上曰: "其鞫之。" 碩圭又啓曰: "如逃奴婢搜捕事, 臣等亦或通書, 近日韓明澮, 以非義通書于節度使, 而節度使、守令逢迎其意, 刦制無辜之人, 至囚登科人員, 此風不可不禁斷。 請下諭諸道, 使勿如是。" 上曰: "此但監司、守令不奉法耳。 何必煩諭?"
地名: 淸道 (慶尚道, 郡)
年: 1477.0

○諭諸道觀察使曰: "人臣職在奉公, 義無私交。 頃者李從生爲忠淸道節度使, 有上黨府院君
              韓明澮之奴都致告云: ‘主家丘史金成, 曾受主家之物, 興販于外, 假仗威勢, 饒占物貨, 不現身者蓋久, 見今船載物貨來泊洪州, 請收其物給付。’ 從生聽其言, 遣鎭撫申有丁, 收奪其物, 給付都致, 且文移洪州官, 使畢收船載之物, 竝囚其人, 牧使崔灝、判官李宜碩, 卽從其令, 盡沒金成等所齎之物, 收繫同伴十餘人, 如鄭貴咸, 武科出身也, 以同舟之故, 亦見拘囚。 夫明澮大臣也, 都致所告, 固非節度使聽理事也, 從生豈不知非其任也? 徒以取悅於明澮爲爾, 崔灝、李宜碩, 亦豈不知從生之命爲不可承也? 亦重違大臣意耳。 趨勢附權罪, 不可恕, 玆治從生之罪, 收奪告身, 付處于外, 治崔灝、宜碩之罪, 收其告身, 杖都致等一百, 永屬極邊官奴, 杖申有丁等有差。 但事在赦前, 行赦而有不赦, 似是失信, 然人臣而朋比勢要, 屈法行私, 漸不可長, 赦所不原。 嗚乎! 罰一懲百, 刑非得已。 卿與守令, 各謹乃職, 毋蹈非違。 如不是懲, 罔有攸赦, 其審克之。"

○戶曹據忠淸道觀察使梁順石啓本啓: "坡平君
              尹弼商奴熟石倚主之勢, 依憑長利, 奪民財産, 奸猾莫甚。 雖經赦宥, 請按律科罪, 以警其餘。" 從之。
地名: 淸道 (慶尚道, 郡)
年: 1478.0

○禮曹啓: "平安道出來野人
              羅何
              秋、樓蔡等供稱: ‘系遼東人, 被擄到建州衛, 住兀良哈
              劉弄可家爲奴聽使, 不堪其苦, 今正月初一日逃離本處, 向平安道出來。 俺等本不解漢語, 且不知父母所居地面及宗族姓名, 欲於貴國住活。’ 請依忠淸道
              韓山分置兀良哈
              柳將介例, 置于全羅道
              錦山官, 富實民戶保授, 令娶妻, 給家舍田地, 限三年官給衣糧, 使之安業, 每歲季啓住活形狀。" 從之。

○刑曹三覆啓: "忠淸道
              石城囚私奴金同扼奴春伊吭致死罪, 律該絞待時。" 命減死, 永屬極邊官奴。
地名: 淸道 (慶尚道, 郡)
年: 1479.0

○乙卯/上幸西山, 觀獵。 御射場, 上黨府院君
              韓明澮啓曰: "臣奴自忠淸道來言: ‘道內盜賊、惡獸興行, 道路阻隔, 人甚病之。’" 卽下諭觀察使捕之。 以衛將金舜輔、金悰、崔湔失驅逸獸, 令兵曹鞫之。 駕至道峰山射場, 左副承旨金季昌啓曺文定事。 上顧問左右。 明澮對曰: "定文等本非李敭奴婢, 而今受刑杖, 放送爲便。" 上曰: "然。" 都承旨洪貴達、左承旨金升卿、同副承旨蔡壽啓曰: "七加伊, 雖曰非李敭婢, 乃敭妻祖父婢妾産也。 以卑幼律斷之, 不可謂無罪, 放送未穩。" 貴達又啓曰: "以良人稱逃奴推捉, 固爲有罪, 然七加伊敺李敭, 亦有罪。 名分至重, 請須科罪。" 上曰: "卿等之言非矣。" 日晡, 命左右廂合驅, 前後獲禽七十餘口, 遂還駕。

○庚子/刑曹三覆啓: "全羅道
              綾城囚內需司奴韓莫三, 敺殺僧六根罪、忠淸道
              淸安囚百姓高莫金, 敺殺吳明山罪, 律該絞待時。" 從之。
地名: 淸道 (慶尚道, 郡)
年: 1482.0

○甲戌/受常參, 視事。 左副承旨成俊, 將刑曹啓本啓: "忠淸道
              鎭川居學生辛以商妻哲非, 欲奸亡夫奴儉金, 以手執儉金(脥)
                〔頰〕
              膚, 微示其意, 其後呼儉金於廚門內, 說與生死間不忍之語, 仍奸於廚間奧處, 其後連奸罪, 律該各斬不待時。" 上問左右曰: "何如?" 禮曹判書李坡對曰: "事則無疑, 而詞證則無也。" 上曰: "此等事, 家內人必先發言。 辛以商又豈無緣棄別乎? 明白事也, 其依律施行。" 成俊又將刑曹啓本啓: "海州囚私奴義孫、順孫、申儉同、仲孫等, 本主盧氏家放火謀害罪, 律該斬不待時。" 上顧問左右。 領敦寧尹壕對曰: "無疑。" 上曰: "此人等計較, 豈偶然乎? 此大變也, 依律處之。 但在逃成孫, 十歲前事也, 其減死。"

○司諫院啓: "忠淸道
              全義縣居尙衣院奴韓奇、韓山、韓林、莫同, 陵辱本官守令罪, 律該韓奇杖一百, 韓山杖九十, 韓林、莫同杖八十。 竝依《大典》, 全家徙邊。" 從之。
地名: 淸道 (慶尚道, 郡)
年: 1486.0

○乙丑/受常參, 視事。 右副承旨朴崇質將刑曹啓本啓: "韓山囚私婢義非與物故夫命千同謀殺其主貞潔罪, 律該凌遲處死。" 從之。 正言李琚啓曰: "忠淸道水軍節度使金世勣娶閔孝源妾女, 置于沔川, 又娶公州良家女爲妾。 兩家往來之際, 必有弊事, 請鞫之。" 上問左右, 右議政李克培曰: "果如斯言則非矣。" 上曰: "疑世勣不爲是也。" 琚曰: "斷無可疑。" 上曰: "可鞫。" 大司憲李瓊仝啓曰: "請遣朝官鞫之。" 上曰: "令其道守令推之。"

○己卯/御經筵。 講《資治通鑑》, 至 "淮南饑荒, 民多流亡。" 同知事蔡壽啓曰: "臣因覲親往忠淸道, 饑餓者相望, 而無一人就食於賑濟場者。 問之則曰: ‘賑濟官恐爲賑恤使所糾擧, 恐嚇流民曰: 「汝等所食之穀, 明秋還徵。 且檢行狀。」 故流民不得就食。’ 國家雖賑恤, 而守令不謹奉行, 賑恤使亦必不知也。 請遣朝臣糾察。" 上謂承旨曰: "其以此意下諭賑恤使及觀察使, 且遣朝臣糾摘。" 司諫許篁啓曰: "今春宮未營, 而以其材木賜奉保夫人, 甚不可。" 上曰: "官爵猥濫則言之可也, 如此事, 非臺諫所當言也。" 仍問左右, 掌令李誼啓曰: "伐木輸轉, 民弊不貲。 若夫人無家, 則賜之猶可也; 旣有大家, 不必以春宮之材而賜之也。" 上曰: "今因年凶, 停春宮之役, 材木必致腐朽故與之耳。" 蔡壽又啓曰: "具氏淫行, 無足道也。 寧仁君
              揗旣繼德城, 具氏乃其母也, 安有子告其母乎? 具氏貧甚, 賣資産以祭德城, 而揗不顧。 及具氏臨産, 令其妻及乳媪守之; 産兒後, 具氏之母乞棄其兒欲掩之, 而揗又令乳母奪兒, 陰嗾其父躋以聞, 其志慘矣。 請問具氏奴婢以懲揗。" 上曰: "予聞玉山君言, 卽令安仲敬往視其狀, 躋以兒出示, 其意有在焉。 但具氏家人, 於揗有奴主之分, 鞫之爲難。" 蔡壽曰: "若揗不繼德城君, 則具氏家人雖鞫之無嫌也。" 上曰: "然。"

○丁丑/受常參, 視事。 大司諫金首孫啓曰: "江原、黃海、平安道之民, 自祖父流寓他道者, 竝刷還, 守令不顧流寓久近, 只考本貫, 竝勒刷還, 民間至爲騷擾。" 上曰: "推刷節目頗詳, 何至騷擾乎?" 卽命承旨下書, 問于諸道觀察使。 首孫又啓曰: "全羅淫風大行, 女之無夫者數十爲群, 遊遍寺刹宣淫, 或縱妻與人, 以資衣食, 恬不知恥。 此風浸淫, 及於忠淸道, 請痛禁。" 同副承旨李則曰: "臣嘗爲全羅道觀察使, 詳知此風。 寺僧或於複壁、或於天花板上藏匿之, 恣意淫奸, 轉傳諸刹, 盛備酒食, 爭相迎迓, 習以成風。 臣令守令搜捕, 定爲官婢, 其風稍息。 請令守令嚴加檢察, 使不得恣行。" 上曰: "僧人本逃賦避役, 遊手而食, 又恣行淫欲, 以累風化, 不可不禁。" 仍命承旨下書觀察使痛禁之。
地名: 淸道 (慶尚道, 郡)
年: 1487.0

○僉知中樞府事成俶啓曰: "全羅道
              康津、忠淸道
              尼山兩邑, 土風澆薄, 人心險惡, 故其守宰滿期而還者, 十無一二。 臣意以謂康津陞爲大都護府, 以節度使兼府使、縣監爲判官, 則庶幾鎭壓人心, 告訴絶矣。 且尼山縣監, 亦擇差何如?" 傳曰: "今部民告訴之法旣嚴, 守令苟得其人, 何憂于風俗之薄惡也? 沿革重事, 不可輕易爲也。" 俶又啓曰: "濟州良民投屬勢家, 爲奴婢者頗多。 請遣朝官推刷何如?" 傳曰: "濟州之民, 不可不括也。 令吏曹擇諳練朝官差送。"
地名: 淸道 (慶尚道, 郡)
年: 1488.0

○乙酉/視事。 弘文館校理金壽童將刑曹啓本啓: "羅州囚私婢玉今與奸夫朴內山共謀殺本夫金仲夫罪, 玉今律該凌遲處死, 朴內山斬待時。" 工曹佐郞權璸啓: "楊根囚良女性今與奸夫李莫同及族人都致共謀殺本夫李勿金罪, 性今律該凌遲處死, 莫同、都致斬待時。" 皆從之。 掌令權景禧啓曰: "凡聽訟官吏, 或以族屬, 或以交友, 紛紜引嫌避之, 皆是法外相避, 以此決訟稽緩。 今懷義都正
              菆等訟事, 諸司皆有相避, 令政院處決。 政院, 出納王命而已, 決訟非其所也。 請立禁條, 以祛此弊。" 上曰: "懷義都正訟事, 今已決矣。 相避之弊, 果如所啓。 但該司不聽法外相避可也, 不須別立新法。" 仍問左右, 尹弼商、洪應、李克培啓曰: "相避之法, 著在《大典》, 法外相避, 勿許受理, 則自無此弊。" 正言柳坰啓曰: "諸司參外官奔走服役, 而無一根隨, 提調則濫率騶從, 司中使令亦或不足。 請須禁止。" 上問左右, 尹弼商、洪應、李克培曰: "丘史加率, 自有禁章。 闕內則兵曹, 闕外則憲府檢察, 則自無此弊矣。" 上曰: "宰相雖或有加率者, 豈盡加率乎? 如此不法之事, 法司當禁之, 今不可立新法也。" 坰曰: "守令帶率奴婢, 自有額數, 而類皆加率。 若以時摘奸, 則庶幾自止也。" 上曰: "此亦法司所當糾察也。" 坰曰: "憲府員, 豈能長爲臺長乎? 以故不無人情, 不能盡心檢察也。" 景禧曰: "本府於守令赴任時及凡禁亂, 皆令衙前發摘, 衙前容私則未知也, 本府非不致慮也。" 左右皆曰: "法司當執法而檢察之, 不必立新法也。" 坰又啓奉先寺靑瓦修理之非。 右贊成孫舜孝啓曰: "諸道災傷, 以推刷敬差兼之, 似乎未便。 推刷事緊, 當常在都會官, 而災傷敬差官則當馳騖看審, 臣意以謂二事不可得兼也。 以點馬兼差何如?" 上問左右, 克培啓曰: "災傷, 國之重事, 不可以兼也。" 左右曰: "災傷敬差官, 豈能一一踏驗, 處處審驗, 以摘其奸僞乎? 推刷、災傷, 可以兼行也。" 上曰: "諸道使命煩多, 故兼差耳。" 景禧曰: "今年雖不大歉, 亦不可謂有年也。 諸道使命煩多, 請兼差。 但推刷郞廳趙峙、金永瑞、鄭以揮三人皆庸劣, 不滿人望。 推刷重事, 不可委諸此等人也。 請改差。" 舜孝曰: "此三人雖不能剸煩治劇, 於推刷事, 則可以裕爲矣。" 舜孝又啓曰: "凡諸邑妓女, 士大夫作妾家畜, 以自己婢年歲相準者贖身, 仍囑官吏, 冒受其婢物故立案, 潛隱還役。 故今推刷時, 考準者皆物故立案, 無一人現存以國家壯實之人, 換有名無實之人, 甚不可。 其物故者, 請依逃亡人例充立。 且自今以後, 凡贖身者, 雖遠邑之妓, 其充立者, 於所在官案付役使, 則庶無奸僞之弊矣。" 左右皆曰: "已往之事, 考之無據, 且物故者, 不可以充立也。" 上曰: "臺諫以全羅道失農二十餘官, 請勿徵兵。 失農與否, 時未的知, 是必六月間有旱氣也, 然豈可不徵兵乎?" 洪應啓曰: "徵兵不可過多也。 大徵軍旅, 而山險路狹, 布陳爲難。 曩者講武時, 軍士雜沓, 失伍離次, 殊失軍容。 今年徵一二萬以閱之, 明春又徵餘兵以閱之爲便。" 上曰: "曩者之事, 因雲霧迷路也, 非軍多之故也。 待諸道失農啓本後, 當酌量處置。" 洪應啓曰: "講武時驛馬過多, 至發黃海、平安之馬。 此兩道使命煩數, 驛路凋弊, 移定忠淸道何如?" 上曰: "可。"
地名: 淸道 (慶尚道, 郡)
年: 1489.0

○刑曹啓: "前忠淸道觀察使崔應賢聽其姪申叔彬捕逃奴之請, 令沔川郡守, 搜索具詮家罪, 律該杖一百贖、盡奪告身。" 命只罷職。
地名: 淸道 (慶尚道, 郡)
年: 1491.0

○忠淸道觀察使洪興馳啓曰: "去十二月十七日, 稷山居私婢甘德, 雷震而死, 又於洪州, 雨雹雷電。 臣之無狀, 任此大道, 袛懼畏愼, 不遑寧處。 請辭職。" 下書諭之曰: "今觀卿啓, 天變甚大, 予甚懼焉。 咎實在予, 何與於卿? 其勿辭職。"

○甲寅/義禁府啓: "益山吏萬孫供云: ‘名不知忠淸道都事處, 郡守給米三斛。’, 李季通供云: ‘名不知忠淸道都事, 卽姜參也。 去己酉年三"四月間, 給米二斛。’ 姜參云: ‘戊申冬節, 歸全州。’, 季通變辭云: ‘果非己酉春節, 乃戊申年冬節。’ 其萬孫、季通所言米穀不同, 而季通、姜參給米時節亦異, 且金汝礪云: ‘姜參奴持請簡而來, 適季通因病不出, 未呈而歸, 其後將此意言於季通, 季通送米一斛, 吾傳於姜參。’, 姜參則云: ‘汝礪送米十二斗, 吾受而戲書答之曰: 「吾不求之, 而贈米何耶?」’ 此非以季通所贈而受之也, 若推汝礪, 其姜參之請與否可知矣。 且萬孫、季通, 以姜參覈己爲恨, 而如此納招, 則其設心尤詐, 故欲推而知其情, 非以姜參爲有罪也。" 傳曰: "姜參雖受汝礪送米, 非求而得也, 萬孫、(李通)
                  〔季通〕
                
              皆云給之, 姜參云不受, 以此而刑及姜參, 則是姜參言事而賈禍也。 姜參若受季通送米, 寧不愧於心而敢言季通之不法乎? 此而必推, 言路恐閉矣。 姜參及事干萬孫、汝礪竝勿推可也。"

○御經筵。 講訖, 持平洪係元啓諸司提調久任未便事。 上曰: "大臣皆曰: ‘定箇月, 非待宰相之體。’ 故仍舊耳。" 獻納鄭鐸啓曰: "久爲提調, 視其司奴隷, 如己奴僕者有之矣。" 領事洪應啓曰: "提調定箇月不可, 一人兼數事亦不可。" 上曰: "然。" 係元、鄭鐸又啓: "李昌臣不宜陞授敦寧正。" 不聽。 鄭鐸又啓曰: "忠淸道
              福川寺所供扶餘倉鹽四十碩, 每年春秋, 令民輸轉, 民甚苦之。 先王朝, 以僧信眉在此寺有是事, 今信眉已死, 而其弊猶存, 請革之。" 上曰: "寺社可革之事, 豈但此乎? 以祖宗朝所設, 不忍頓革耳。" 鐸曰: "祖宗朝法度, 猶可損益, 況此事乎? 若不可革, 當使僧徒輸轉。" 不聽。 鐸又啓曰: "臣嘗爲全羅道都事, 觀本道風俗, 尙淫祀, 祈禱于錦城山者, 非徒旁近居民, 雖遠處人亦贏糧往來, 士族婦女, 亦率處女, 經宿乃還, 以此或夫婦相失, 醜聲騰聞, 風俗之毁, 莫甚於此, 守令欲禁而不能者, 以其祠稅米, 歲納歸厚署故也。 請革之以正風俗。" 上問左右。 應對曰: "此弊, 臣亦聞之。 但其來已久, 不可一切禁之。 當初必以群聚淫祀者衆, 故征以抑之。 根本旣不可除去, 則稅米亦不當廢也。" 上曰: "然, 征稅之法, 雖不當猝革, 淫祀則可痛禁。" 參贊官金諶啓曰: "內需司長利, 令守令掌其斂散, 其典守奴子, 雖不因官威, 猶侵虐於民, 況使守令掌之乎?" 上曰: "予非使守令斂散也, 慮恐典守者作弊, 令守令檢察而已。 若以爲不便, 則當從所啓。"
地名: 淸道 (慶尚道, 郡)
年: 1493.0

○忠淸道敬差官鄭叔墀來復命, 仍啓曰: "去己酉年, 臣與奉常主簿盧瑁, 偕往慶尙道, 瑁先臣往密陽, 未幾病死, 臣近日到淸州, 與都事鄭綸相話, 語及瑁死, 綸云: ‘其時瑁醉, 與妓臥, 不知其人割瑁陰莖致死, 密陽府使許混聞之, 令用綿花厚裹屍, 使血不外見, 厚賂瑁帶去奉常書吏及其奴, 戒勿露。’ 臣問曰: ‘此言何從聞之? 綸曰: ‘聞諸連原道察訪權光弼。’ 光弼乃瑁四寸兄也。 臣又見忠州敎授金秀賢問之, 如鄭綸所言。" 傳于承政院曰: "瑁, 奉命使臣, 冤酷如此, 雖經赦宥, 不可不治。 承政院其卽鞫問之。" 乃拿致奉常寺奴古音金問之。 古音金供云: "去己酉年七月, 瑁爲本寺主簿, 以神主木斫伐敬差官往慶尙道, 奴隨行, 到本道醴泉, 記官李世均、豐基日守白山亦隨瑁行, 十一月到密陽府, 留七、八日, 瑁與相地官孫榮往栗林, 府使許混來設酌, 飮終日, 夜二皷而罷, 携妓步行, 至東上房, 府使欲更設酌, 瑁稱身不平, 與妓入房中, 奴設衾枕而退, 翌日將向他邑, 奴持裝橐先行, 纔及五里, 有驛子招還, 奴還謁瑁, 瑁稱頭痛臥房中, 病勢漸苦, 鼻出血不止, 積七、八日而死。" 傳曰: "觀此招辭, 與叔墀所啓頓殊, 其下義禁府鞫之。"

○傳旨司憲府曰: "戶曹判書鄭崇祖, 於年前李克墩爲慶尙道觀察使時, 司贍寺及東萊、熊川等邑官吏, 責納貢布, 升數過細, 民甚苦之事, 具由啓聞, 禮曹、戶曹同議詳定布子長廣升數, 而今年三月崇祖高其升數, 擅改見樣而責納焉。 故去年貢布, 已輸到京者, 皆未得納, 民怨莫甚矣。 往者, 忠淸道、慶尙兩道田稅, 收納忠州
              可興里, 國家將設倉庫, 抄發軍夫, 安東府出軍一百名, 掌役之吏, 每一名收綿布一匹、米一斗, 摠計綿布一百匹、米一百斗, 給與忠州居鄭崇祖奴子, 約貿正瓦二千張, 而適停可興倉之役, 安東居民等, 欲還受米, 有狀告本邑, 崇祖之奴訴于戶曹曰: ‘奴如約已備正瓦, 倉役雖停, 請依數納官。’ 崇祖不問價之多少, 隨瓦時直貿穀補軍資事, 移文于忠淸道觀察使, 而李克墩欲取還米布, 令安東府使捉致瓦主推問, 則瓦價米布, 一如前數, 克墩移文戶曹問之, 崇祖以已補忠州軍資回報, 克墩再度往復, 而崇祖終不改悟。 以此推之, 則非但此也, 崇祖交通可興倉元居人, 兩道郡邑, 濫收米布, 給付商賈者, 亦必多有之。 司僕納馬價, 御乘馬外竝以諸邑所有綿布充給, 例也, 而崇祖於私奴栢同、石乙山、芿叱達、豆虛未、貴奉、豆加伊, 驛子金成同、興山等所納馬價, 擅令司贍寺題給。 寺員據法更稟, 而崇祖猶不回心, 勒令題給; 用舊蓄新, 載在《大典》, 而今年漕運私船價, 不以舊陳米以新米題給, 罔冒啓請。 崇祖以該曹判書, 多行不法如此, 國家委任大臣之意安在? 其分揀推鞫以啓。"

○御經筵。 講訖, 大司憲許琛啓曰: "曺克治匿不以聞之狀, 明甚。 請拿來鞫之。" 上曰: "周庭不以實報, 則克治安得知之? 若以所不知之事, 遽爾拿來, 代以他將, 則於事體何如? 邊將不可數易。 大臣之議亦如是也。" 仍問左右。 領事李克培對曰: "若知被擄而不以實聞, 則固當拿來, 然已下書問之, 待回報處之亦未晩也。" 上曰: "周庭以溺死馳報, 豈料其詐也?" 琛又啓曰: "觀虞候兪顥招辭, 則匿不以聞之罪可知。 更下問兪顥則其情狀難掩。" 上曰: "克治實知與否, 當問兪顥, 待回報處之未晩也。" 大司諫許誡啓曰: "克治雖有射御之技, 本不合邊將。 若嚴明號令以御下, 則豈有被欺於人, 至此乎? 何惜一克治不以邊氓爲念也?" 不聽。 琛又啓曰: "委身徇國, 不避夷險, 大臣之義也。 朴楗等在平時甘受重祿從仕, 及受命赴京, 憚於遠行, 托疾辭避, 豈大臣之義乎? 上之優待大臣, 雖爲美, 法司之言, 在所當聽。 懲此輩以警其餘, 幸甚。" 上顧問左右。 克培對曰: "平時則猶可力疾從仕, 至於萬里之行, 少有身病則不可强也。" 上曰: "豈有無病而窺避之理乎? 力疾而行, 中道遲滯, 不及其期, 則甚不可也。" 琛更啓曰: "聞朴楗、權侹稍有疾, 洪貴達、朴崇質等未聞素有病也。 年高則必有病, 宰相而年不高者, 豈易得哉? 若無宿疾則不宜辭以疾也。" 上曰: "當斟酌處之。" 琛又啓曰: "戶曹官吏所犯傳旨外之事, 臣等抄書以啓, 不可不窮鞫抵罪。 瓦價事, 鄭崇祖丘史粉同之妻狀告于崇祖曰: ‘吾夫因瓦事被囚, 而瓦已燔造, 請區處速放。’ 崇祖遂移文于忠淸道曰: ‘瓦二千丈從布直貿穀補軍資。’ 又移文于慶尙道曰: ‘放粉同。’ 其時豈不知粉同之爲丘史也? 其後慶尙道觀察使李克墩據安東牒報, 瓦價令忠淸道還徵事, 二月移文戶曹, 而至十二月回報曰: ‘已令貿穀補軍資, 不可更徵。’ 其用情明矣。 奴婢身貢事, 戶曹以布升過細, 升麤見樣受敎, 而及其行移則八、九升細布次次加升, 諫院所啓與商賈符同之言似是矣。 李克墩以布升過細, 民甚苦之, 啓聞而命議時, 崇祖反以克墩爲非, 至於詣闕發明云: ‘吾非行移而(克壕)
                  〔克墩〕
                
              自爲之。’ 其欺罔之罪大矣。 毛物事, 濟用監市準僅十餘張, 而其報和賣則幾至千餘張, 戶曹當啓而不啓, 豈非與濟用監官吏及商賈人等符同謀利也? 船價事, 戶曹以不納倉之穀給之, 則剩餘八十餘石有利於國矣。 然金海、比安田稅, 已納于倉, 而亦給之, 是豈不有情乎? 請鞫之。" 上曰: "傳旨外事, 已下禁府鞫之。 豈棄憲府所啓之事乎?" 琛又啓曰: "臣等以尹殷老、李昌臣事, 連旬伏閤, 竟未蒙允。 近日納諫, 漸不如初。" 上曰: "凡人被罪後, 或有改過之理, 若追論終不得用, 則下無全人矣。" 琛曰: "臣等非欲追論而罪, 只欲遞其職而已。" 上曰: "遞職是亦罪之也。" 琛曰: "若聽臺諫之言, 則士風可從而正矣。" 上曰: "以臺諫之言而一一聽之, 則士風雖正, 冤抑不得伸矣。"
地名: 淸道 (慶尚道, 郡)
年: 1494.0

○戊申/司憲府大司憲李誼來啓曰: "李鐵堅事, 有關風敎, 不可不治。 若以大臣而不治, 下人爭相視効矣。 臣聞, 忠淸道
              懷德縣, 有妾産女與一, 忠順衛納采定婚, 承旨黃事孝, 嘗下去, 將欲奪之, 聞拜承旨, 未聚而還, 後作妾, 畜之於家。 竹城君
              朴之蕃, 以婢爲妾, 近爲强暴所奪, 泣於衛將廳, 此等風不可長也。 姜雖妾産, 忠順衛則將以爲妻, 事孝奪之, 是事孝, 奪人之妻也。 事孝, 纔陞堂上, 且如此。 今若不正大臣之罪, 則在下之人, 無所懲艾矣。" 不聽。 司諫院大司諫尹慜等、司憲府執義鄭光世等來啓曰: "李鐵堅等罪, 殿下當權其輕重, 不可全釋。" 傳曰: "予因咳嗽, 終夜不寢, 此等事, 豈不深思? 前旣盡諭。" 不聽。 誼啓曰: "人雖有尊卑, 妻妾之分何異? 事孝, 奪人妻, 之蕃之妾, 亦爲强暴所奪, 請須治之。" 慜等又啓曰: "上體未寧, 臣等豈不知煩瀆哉? 然三人之罪, 不可全釋。 如李誼所啓之事, 近多有之, 此而不治, 後無懲艾。" 傳曰: "風化自上而下, 此皆予否德所致。 事孝, 令諫院鞫之, 之蕃, 召問之。" 誼啓曰: "鐵堅之奸在於鄭灝不棄之前, 是非奪奸乎? 不可不治。" 不聽。 臺諫上疏更論, 不聽。 誼啓曰: "臣本非出身文武, 又無物望, 素知不稱。 今以分明之事, 不得回天, 專由臣庸劣所致, 請遞臣職, 代以賢能。" 慜等啓曰: "洪常、韓致禮, 畏其見知於鄭灝, 竊而奸焉, 是則猶有忌憚。 鐵堅與灝, 比隣而居, 公然奪奸, 在所痛治, 而終不兪允。 臣等待罪言官, 擧何顔在職, 請辭。" 傳曰: "當議于大臣, 而斟酌處之, 勿避就職。" 誼啓曰: "鄭灝, 賃空舍處之, 給奴婢守之, 而鐵堅要與之奸, 使灝畏勢而棄之, 此非奪奸而何? 若召問鄭灝, 則天日之下, 豈敢諱之?" 命問鄭灝。